Gladni u New Yorku - 2003-05-13
Nakon terorističkih napada, broj Newyorčana koji traže besplatan obrok porastao za 45 posto!
Kažu da je u New Yorku sve moguće te da se u tom gradu više nitko ničemu ne čudi – jer su već vidjeli sve. No, taj poseban grad ovih mjeseci prolazi i kroz veliku gospodarsku krizu – nezaposlenost na Manhattanu iznosi za ovdašnje prilike visokih 9 posto, mnoge su lokalne tvrtke i mali biznisi propali, mnogi ostali bez prihoda. Od 11.rujna 2001., dakle - nakon terorističkih napada na New York, broj ljudi koji posjećuju javne kuhinje narastao je za čak 45 posto! Ti «novogladni Newyorčani» uglavnom pripadaju srednjem staležu te, s obzirom na trenutno loše gospodarsko stanje, nisu u stanju pronaći novi posao. Nemojmo zaboraviti da je prije dvije godine bilo tko kome je bio potreban besplatan obrok u javnim kuhinjama na Manhattanu dobio hranu. Danas, medjutim, za mnoge nema dovoljno hrane. Skupina City Harvest, koja se bori protiv gladi u New Yorku, već više od 20 godina skuplja dobru, netaknutu hranu iz restorana ili od katerera. Tako skupljenu hranu oni razvoze na više od 800 lokacija u gradu – od javnih kuhinja do centara za siromašne i slično. Ta kompanija dnevno skupi oko 45 tisuća funti hrane, odnosno nešto više od 20 tona hrane dnevno za gladne! Na taj se način tjedno nahrani oko 200 tisuća ljudi. S obzirom na spomenuti rast od 45 posto, direktorica spomenute kompanije predviđa da će ove godine više od 2 milijuna Newyorčana zatražiti hranu! Iako se među "novogladnim Newyorčanima" radi o ljudima iz širokog profesionalnog spektra, velik broj njih sačinjavaju bivši djelatnici zrakoplovnih kompanija, uslužnih djelatnosti i lokalnih restorana. Valja napomenuti da se ovdje ne radi o beskućnicima. 90 posto ljudi na koje se gornji podaci odnose imaju krov nad glavom; 75 posto njih ima obitelj i djecu. Po podacima organizacije City Harvest, oko 30 posto njih su stariji, a skoro polovica ljudi koji dnevno zatraže besplatnu hranu u New Yorku su majke i djeca! Iako se u ovoj zemlji beskučništvo i siromaštvo tradicionalno povezuje s narkomanijom ili alkoholizmom, ovdje to očito nije slučaj. Direktorica City Harvesta kaže da mnogi zaposleni već rutinski svraćaju u javnu kuhinju na topao obrok, jer zaradjuju toliko malo da si ga sami mogu tek teško priuštiti.